S-301/2016

Mál þetta var höfðað með fjórum ákærum, útgefnum 30. ágúst, 28. og 29. nóvember og 8. desember 2016 á hendur X, kt. 000000-0000, til heimilis að [...].

Í fyrstu ákærunni er ákærða gefið að sök „umferðarlagabrot á Akureyri árið 2016, með því að hafa laugardaginn 30. apríl ekið bifreiðinni [...] sviptur ökurétti og undir áhrifum áfengis (í blóði mældist vínandi 1,22 ‰) suður Miðhúsabraut uns aksturinn var stöðvaður skömmu síðar.

Telst brot þetta varða við 1. mgr., sbr. 3. mgr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997 og 3. gr. laga nr. 24/2007.“

Með ákæru 28. nóvember 2016 er ákærða gefið að sök brot gegn valdstjórninni „með því að hafa, sunnudaginn 29. maí 2016, í kjölfar þess að ákærði var handtekinn fyrir aftan N1 á Reykjavíkurvegi, Hafnarfirði, og færður í lögreglubifreið, hótað lögreglumanninum B lífláti og því að hann myndi sjá til þess að lögreglumanninum yrði nauðgað af pólskum karlmanni.

Telst þetta varða við 1. mgr. 106. gr. almennra hegningarlaga nr. 19/1940.“

Með ákæru 29. nóvember 2016 er ákærði sóttur til saka „fyrir eftirtalin hegningar- og umferðarlagabrot framin í Reykjavík á árinu 2016, nema annað sé tekið fram:

1.

Þjófnaði, gripdeild og önnur brot, með því að hafa:

1. Fimmtudaginn 14. júlí, í verslun ÁTVR við Skeifuna 5, stolið áfengispela að verðmæti 4.499 krónur.

2. Mánudaginn 18. júlí, í verslun ÁTVR við Stekkjarbakka 6, stolið áfengispela að verðmæti 3.759 krónur.

3. Fimmtudaginn 21. júlí, í verslun ÁTVR við Stuðlaháls 2, stolið áfengisflösku að verðmæti 8.799 krónur.

4. Miðvikudaginn 3. ágúst, í verslun ÁTVR við Stekkjarbakka 6, stolið áfengispela að verðmæti 3.799 krónur.

5. Mánudaginn 29. ágúst, í verslun ÁTVR við Stekkjarbakka 6, stolið áfengisflösku að verðmæti 5.990 krónur.

6. Mánudaginn 29. ágúst, í verslun ÁTVR í Kringlunni 4-12, stolið tveimur áfengisflöskum samtals að verðmæti 12.898 krónur, á sama tíma fyrir að haft í vörslum sínum 2,06 g af amfetamíni sem fannst við leit á ákærða á lögreglustöðinni við Hverfisgötu 113.

7. Þriðjudaginn 30. ágúst, í verslun Elko við Skeifuna 7, stolið og gengið með vörur, þ.á m. ýmis raftæki og tölvutösku, út úr versluninni án þess að greiða fyrir þær, vörurnar voru samtals að verðmæti 152.980 krónur.

8. Sunnudaginn 11. september, í verslun Elko við Skógarlind 2-4 í Kópavogi, stolið og gengið með vörur, sjónvarp og þrjá harða diska, út úr versluninni án þess að greiða fyrir þær, vörurnar voru samtals að verðmæti 184.980 krónur, á sama tíma fyrir að haft í vörslum sínum samtals 2,85 g af amfetamíni sem fannst við leit í bakpoka í vörslum ákærða við Digranesveg.

9. Mánudaginn 12. september, í verslunarmiðstöðinni Smáralind við Hagasmára 1 í Kópavogi stolið tveimur jökkum samtals að verðmæti 105.980 krónur úr verslun Cintamani, einum jakka að verðmæti 14.490 krónur úr verslun Útilífs og hátölurum og úri samtals að verðmæti 59.280 krónur úr verslun Epal.

10. Aðfaranótt miðvikudagsins 21. september í bensínstöð Olís við Langatanga 1 í Mosfellsbæ, tekið matvörur og tóbak, samtals að verðmæti 126.968 krónur, vörurnar voru settar í plastpoka og ákærði fór síðan með vörurnar út úr stöðinni án þess að greiða fyrir.

11. Fimmtudaginn 13. október, í verslun Elko við Fiskislóð 15-21, stolið fjórum hörðum diskum, fjórum minniskortum og Apple TV tæki, samtals að verðmæti 196.955 krónur.

12. Þriðjudaginn 1. nóvember, í verslun Nýherja við Borgartún 37, stolið vörum, þremur hátölurum og tveimur pörum af heyrnartólum, samtals að verðmæti 182.499 krónur.

Teljast brot þessi varða við 244. gr. almennra hegningarlaga nr. 19/1940 utan lið 10, brot í lið 6 og 8 varða að auki við 2. gr., sbr. 5. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og brot í lið 7, 8 og 10 varða að auki við 245. gr. almennra hegningarlaga nr. 19/1940.“

2.

Fyrir skjalafals, nytjastuld og umferðarlagabrot, með því að hafa, framið eftirfarandi brot:

1. Mánudaginn 15. ágúst, ekið bifreiðinni [...] heimildarlaust, en bifreiðin var tekin úr bifreiðakjallara við Hátún 10 föstudaginn 12. ágúst, sviptur ökurétti og óhæfur til að stjórna henni örugglega vegna áhrifa áfengis og ávana- og fíkniefna (í blóði mældist vínandamagn 0,60‰ og 395 ng/ml af amfetamíni) um Breiðholtsbraut á móts við Mjódd, uns lögregla stöðvaði aksturinn.

Teljast brot þessi varða við 1. mgr. 259. gr. almennra hegningarlaga nr. 19/1940, sbr. 1. gr. laga nr. 20/1956, og 1., sbr. 2. mgr., 45. gr., 1. og 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997 og 5. gr. laga nr. 66/2006.

2. Mánudaginn 15. ágúst, framvísað og notað falsað skjal í blekkingarskyni við starfsmenn Samgöngustofu við Ármúla 2 til að tilkynna um eigandaskipti að bifreiðinni VI-524 í þeim tilgangi að fá bifreiðina skráða á eigið nafn, skjalið var falsað þannig að undirskriftir seljanda og vitundarvotts voru falsaðar.

Telst brot þetta varða við 1. mgr. 155. gr. almennra hegningarlaga nr. 19/1940.“

Loks eru ákærða með ákæru 8. desember 2016 gefin að sök „eftirtalin hegningarlagabrot:

1.

Fyrir tilraun til innbrots í auðgunarskyni, með því að hafa, að kvöldi laugardagsins 11. júní 2016 reynt að brjótast inn í íbúðarhúsið að Þóristúni 15 á Selfossi, þar sem ákærði var kominn hálfur inn um glugga á neðri hæð hússins er húsráðendur urðu hans varir.

Telst brot ákærða varða við 1. mgr. 244. gr. almennra hegningarlaga nr. 19/1940, sbr. 1. mgr. 20. gr. sömu laga.

2.

Fyrir gripdeild, með því að hafa skömmu eftir hádegi miðvikudaginn 27. júlí 2016 í verslun Samkaupa við Tryggvagötu á Selfossi, tekið við fimm kartonum af sígarettum samtals að verðmæti 59.450 krónur yfir afgreiðsluborð í versluninni, sem ákærði setti í poka og gekk rakleiðis með út úr versluninni án þess að greiða fyrir sígaretturnar.

Telst brot ákærða varða við 245. gr. almennra hegningarlaga nr. 19/1940.

3.

Fyrir þjófnað, með því að hafa síðdegis föstudaginn 5. ágúst 2016 í verslun Samkaupa við Tryggvagötu á Selfossi, stolið harðfiski, smjörva og lýsi, samtals að verðmæti 14.085 krónur.

Telst brot ákærða varða við 1. mgr. 244. gr. almennra hegningarlaga nr. 19/1940,

4.

Fyrir þjófnað, með því að hafa, miðvikudaginn 12. október 2016 í verslun ÁTVR við Skeifuna 5, stolið áfengisflösku að verðmæti 5.299 krónur.

Telst brot þetta varða við 1. mgr. 244. gr. almennra hegningarlaga nr. 19/1940.“

Þess er krafist að ákærði verði dæmdur til refsingar, til sviptingar ökuréttar og til greiðslu alls sakarkostnaðar. Jafnframt er krafist upptöku á 4,91 g af amfetamíni.

Vegna ákæruliðar 2 í ákæru 8. desember 2016 gera Samkaup hf. kröfu um að ákærða verði gert að greiða félaginu 97.729 krónur í skaðabætur auk vaxta samkvæmt 1. mgr. 8. gr. laga nr. 38/2001 um vexti og verðtryggingu frá 27. júlí 2016 til 5. september 2016, en dráttarvaxta skv. 1. mgr. 6. gr. sömu laga frá þeim degi til greiðsludags.

Ákærði krefst vægustu refsingar sem lög leyfa.

I

Ákærði hefur fyrir dómi skýlaust játað öll þau brot sem honum eru gefin að sök í málinu. Var því farið með það samkvæmt 164. gr. laga um meðferð sakamála og það tekið til dóms án frekari sönnunarfærslu og eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er réttilega heimfærð til refsiákvæða í ákærum.

Hinn 21. nóvember 2016 fór ákæruvaldið fram á að ákærði yrði gert að sæta geðrannsókn, en hann sætti þá gæsluvarðhaldi vegna þeirra brota sem hann var ákærður fyrir 28. og 29. nóvember og 8. desember 2016. Var T-kk-nf Z-kk-nf geðlæknir dómkvaddur 22. nóvember 2016 til að framkvæma hið umbeðna mat. Er það niðurstaða hans samkvæmt matsgerð 14. desember 2016 að ákærði hafi verið sakhæfur í skilningi 15. gr. almennra hegningarlaga þegar hann framdi brot sín. Þá komst matsmaður jafnframt að þeirri niðurstöðu að miðað við ástand ákærða á matsdegi stæði ekkert því í vegi að refsing gæti borið árangur, sbr. 16. gr. laganna. Á hinn bóginn væri mikilvægt að viðeigandi læknismeðferð yrði haldið áfram meðan á afplánun stæði. Með vísan til þessa verður ákærða dæmd refsing. Er þá einnig til þess að líta að samkvæmt 29. gr. laga nr. 15/2016 um fullnustu refsinga skulu fangar njóta sambærilegrar heilbrigðisþjónustu og almennt gildir samkvæmt lögum um heilbrigðisþjónustu. Jafnframt getur Fangelsismálastofnun eftir 1. mgr. 22. gr. sömu laga heimilað að fangi sé vistaður um stundarsakir eða allan refsitímann á heilbrigðis- eða meðferðarstofnun.

II

Ákærði er fæddur árið 1991. Hann á að baki nokkurn sakaferil sem nær aftur til ársins 2010 og felst að stórum hluta í ítrekuðum brotum gegn 45. gr., 45. gr. a. og 1. mgr. 48. gr. umferðarlaga. Þess utan var ákærði dæmdur 20. október 2010 í 30 daga skilorðsbundið fangelsi fyrir skjalafals og 18. september 2013 í þriggja mánaða fangelsi, skilorðsbundið til tveggja ára, fyrir húsbrot, þjófnað, gripdeild og fjársvik. Þá var ákærða með dómi Hæstaréttar 17. desember 2015 gert að sæta fangelsi í átta mánuði fyrir tvö þjófnaðarbrot og fyrir að aka bifreið sviptur ökurétti og undir áhrifum ávana- og fíkniefna, en með þeim dómi var skilorðsdómurinn frá 18. september 2013 tekinn upp og ákærða gerð refsing í einu lagi með vísan til 60. gr., sbr. 77. gr. almennra hegningarlaga. Loks var ákærði 22. febrúar 2016 dæmdur í tíu mánaða fangelsi, þar af níu mánuði skilorðsbundið til tveggja ára, fyrir brot gegn 168. gr., 4. mgr. 220. gr., 245. gr. og 248. gr. almennra hegningarlaga auk brota gegn umferðarlögum, vopnalögum, lögreglulögum og lögum um ávana- og fíkniefni, en sá dómur var birtur honum 25. sama mánaðar.

Ákærði framdi þau brot sem hann er nú sakfelldur fyrir á tímabilinu 30. apríl til 1. nóvember 2016. Með þeim rauf hann hinn skilorðsbundna hluta dómsins frá 22. febrúar sama ár. Verður sá hluti dómsins tekinn upp og honum dæmd í einu lagi refsing í málinu, sbr. 60. gr. og 77. gr. almennra hegningarlaga. Þegar litið er til sakaferils ákærða, en jafnframt gætt að umfangi þeirra brota hans sem sakfelling í málinu tekur til og að auki tekið tillit til þess að hann hefur játað brot sín hreinskilningslega, þykir refsing hans hæfilega ákveðin fangelsi í 18 mánuði. Til frádráttar refsingunni kemur gæsluvarðhald sem ákærði hefur sætt frá 2. nóvember 2016.

Ákærði var sviptur ökurétti ævilangt með dómi 10. maí 2012 og hefur sú svipting verið áréttuð með þremur dómum þaðan í frá, síðast 22. febrúar 2016. Verður því enn að árétta að ákærði skuli vera sviptur ökurétti ævilangt.

Með vísan til 6. mgr. 5. gr. laga um ávana- og fíkniefni er fallist á kröfu ákæruvalds um upptöku á samtals 4,91 g af kókaíni.

Ákærði hefur samþykkt bótakröfu Samkaupa hf. að fjárhæð 97.729 krónur. Tekur krafan til brots ákærða samkvæmt 2. lið ákæru frá 8. desember 2016, en þar kemur fram að verðmæti þess varnings sem hann hafði á brott með sér hafi numið 59.450 krónum. Að auki er gerð krafa um málskostnað að fjárhæð 38.279 krónur, sbr. 3. mgr. 176. gr. laga nr. 88/2008 um meðferð sakamála, og vexti. Að þessu virtu fer um bætur, málskostnað og vexti svo sem í dómsorði greinir.

Ákærði verður dæmdur til að greiða allan sakarkostnað málsins samkvæmt yfirliti sækjanda um hann og ákvörðun dómsins um þóknun skipaðs verjanda, sem ákveðin er að meðtöldum virðisaukaskatti, eins og nánar greinir í dómsorði.

Þ-kk-nf I-kk-nf N-kk-nf héraðsdómari dæmir mál þetta.

Dómsorð:

Ákærði, X, sæti fangelsi í 18 mánuði. Til frádráttar refsingunni kemur gæsluvarðhald sem ákærði hefur sætt frá 2. nóvember 2016.

Ákærði skal vera sviptur ökurétti ævilangt.

Ákærði sæti upptöku á 4,91 g af amfetamíni.

Ákærði greiði Samkaupum hf. 59.450 krónur auk vaxta samkvæmt 1. mgr. 8. gr. laga nr. 38/2001 um vexti og verðtryggingu frá 27. júlí til 5. september 2016, en dráttarvaxta samkvæmt 1. mgr. 6. gr. sömu laga frá þeim degi til greiðsludags, og 38.279 krónur í málskostnað.

Ákærði greiði 1.128.749 krónur í sakarkostnað, þar af 868.000 krónur í þóknun til skipaðs verjanda síns, S-kk-ef K-kk-ef K-kk-ef hæstaréttarlögmanns.

Þ-kk-nf I-kk-nf N-kk-nf